Den er ikke større end en dåsesodavand. Deraf navnet cansat . - Vi havde to, men den ene sad fast i et træ i Sorø, så den fik vi ikke med hjem, griner eleverne fra 2.X på Aalborg Katedralskole, mens de viser den lille vinder-satellit frem. Konkurrencen har de netop vundet på Mærsk Mc-Kinney Møller Videnscenter ved Sorø Akademi. Aalborg-elever har succes På bare to måneder er TV2 Nords Aalborg redaktion blevet kontaktet tre gange af Aalborg Katedralskole, fordi de har haft elever, der har haft succes i fag som filosofi og matematik. Gymnasiet prioriterer at sende eleverne ud af huset til eksempelvis konkurrencer. Ifølge gymnasiet handler det om personlig udvikling og læring. Senest er det elever inden for naturvidenskab, der er blevet de bedste i Danmark til at bygge satellit. - Det er ret fedt. Også fordi vi lærer mange nye ting. Vi har fået lov og prøve alt muligt og snakke med forskellige folk, der ved rigtig meget om meget specifikke ting, siger Alberte Sommerlund Hermansen fra 2.X på Aalborg Katedralskole. Hun bliver bakket op af sin klassekammerat, Otto Haue. - Især når vi mødes de her gange efter skole og sidder og nørder med vores satellit. Det er ret fedt ja, smiler Otto Haue. Satellitter i fritiden Eleverne arbejder med satellitprojektet i deres fritid støttet af underviser i fysik Jacob Broe. - Vi vil jo gerne fortælle om vores naturvidenskabelige aktiviteter, så vi håber, at folk ser, at Aalborg Katedralskole har rigtig mange tilbud. Det er klart, det er noget, vi gerne vil ud og fortælle om, siger underviser i fysik, Jacob Broe til TV2 Nord. - Det er tredje gang i løbet af foråret, at elever fra Aalborg Katedralskole ender i toppen af en national konkurrence. Tidligere har skolen hentet flotte placeringer inden for både filosofi og matematik.. - Vi vil da gerne klare os godt, men det er mere for at få engageret eleverne, vi gør det. Vi vil gerne have en skole, der lever også efter sidste undervisningsmodul. Der sidder mange elever rundt omkring med sprog, med naturvidenskab og laver mange andre ting, forklarer rektor på Aalborg Katedralskole, Christian Warming. Udvikler videre på vinderen De seks elever fra 2.X er nu i gang med at videreudvikle deres vindersatellit. I den første uge af sommerferien skal de deltage i den europæiske cansat finale og dyste mod andre EU-lande. - Konkurrencer er jo altid motiverende, men hvis ikke det havde været en konkurrence, så havde det stadig været et fedt projekt. Det har været meget lærerigt, mener Alberte Sommerlund Hermansen fra 2.X. Den europæiske cansat konkurrencen er arrangeret af ESA, der er Den Europæiske Rumorganisation. Det er blandt andet her, den danske astronaut Andreas Mogensen arbejder.

Opsummering:
Seks elever fra Aalborg Katedralskole har netop vundet landsdækkende konkurrence i at bygge små satellitter.